# Александър Морфов

### от Уикипедия, свободната енциклопедия

Александър Морфов Морфов български актьор, театрален и кинорежисьор
Роден: | 9 ноември, 1960 Ямбол, България

Александър Морфов е български актьор, театрален и кинорежисьор.

Ражда се през 1960 г. в Ямбол. Работи в Сливенския театър като сценичен работник и осветител. Две години учи в Техническия университет в София, след това завършва режисура за куклен театър във ВИТИЗ „Кръстьо Сарафов“ през 1990 в класа на Юлия Огнянова. Дипломният му спектакъл "Джакомо - страшния пират" е в стил клоунада. По-късно завършва и кинорежисура при Георги Дюлгеров. Първите му спектакли на професионална сцена са в Родопския драматичен театър, където прави запомнящото се остро актуално авторско „Политическо кабаре“ (1990). В началото на 90-те поставя в Сливенския театър "Вълшебна нощ" по текстове на Бекет и Мрожек - забавен и драматичен спектакъл, в който режисьорът изненадващо за публиката ползва характерната за кукления театър предметност като акцент в изказа. По-късно постановката е пренесена на сцената на Малък градски театър зад канала, а следващите й варианти се играят на сцената на "Сълза и смях" и на камерната сцена на Народния театър. Един сезон е режисьор в Театър София, където поставя "Бурята" от Шекспир. От 1993 е режисьор в Народен театър "Иван Вазов", където стартира с авторска версия на "Дон Кихот" и с нов вариант на "Бурята". Тези два спектакъла като че слагат началото на привличане на нова публика към театъра. Причина за това е стилът на режисьора: смесването на "високото" и "низкото" в една увлекателна забавна игра, откритата условност на този театър и изключително въображение в геговете, в използването на многообразни изразни средства - във визията, музиката и пр. С тези и следващата "Сън в лятна нощ" (1996) от Шекспир, Морфов става един от най-популярните и предпочитани от зрителя театрални режисьори. Авторския "Декамерон или Кръв и страст по Бокачо" (1999) също е издържан в тази стилистика. С "На дъното" по Максим Горки режисьорът заявява и силна гражданска позиция, без да се отказва от характерната си театралност, в тази линия е и "Хъшове" (2004). Въпреки че в последните години режисьорът предпочита да работи извън България, продължава да работи и в Народния театър - "Дон Жуан" (2006) по Молиер спечели Аскеер 2007 за режисура. Извън страната Морфов работи в Руски театри и в Македония. Сега е главен режисьор в Театър "В.Комисаржевска" в Санкт Петербург.

Освен като режисьор Александър Морфов се изявява и като отличен актьор - играл е в: "Иван и Александра", "Любовното лято на един льохман", "Сирна неделя", "Козият рог", "Приятелите на Емилия", "След края на света", "Хълмът на боровинките", "Пътуване към Йерусалим". Сценарист и режисьор на филма "Хълмът на боровинките".

Женен за актрисата Рени Врангова, с която имат две дъщери - Неда и Сара.

## [редактиране] Постановки

- „Дон Кихот“
- „Сън в лятна нощ“
- „Бурята“
- „На дъното“
- „Вълшебна нощ“
- „Декамерон“
- „Хъшове“
- „Дон Жуан“

Носител на Аскеер за режисура.

## [редактиране] Филмография

актьор: "Иван и Александра", "Любовното лято на един льохман", "Сирна неделя", "Козият рог", "Приятелите на Емилия", "След края на света", „Хълмът на боровинките“, "Пътуване към Йерусалим"

режисьор: „Хълмът на боровинките“

Тази статия за българин или личност от България е все още мъниче. Можете да помогнете на Уикипедия, като я редактирате и я разширите.
Тази статия, свързана с театъра, е все още мъниче. Можете да помогнете на Уикипедия, като я редактирате и я разширите.
Взето от „http://bg.wikipedia.org../../../%D0%B0/%D0%BB/%D0%B5/%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%8A%D1%80_%D0%9C%D0%BE%D1%80%D1%84%D0%BE%D0%B2_02fa.html“.

Категории: Български режисьори | Мъничета за българи | Мъничета за театър

##### Views

- Статия
- Беседа
- Текуща версия

##### Търсене